Spore, soos deur die eeue deur mense gelos, kan rigtinggewend wees vir soekers en mense wat besin oor ‘n “nuwe” manier van glo en godsdiensbeoefening.
Susan van Zyl, is ’n afgetrede onderwyseres, ook ‘n gekwalifiseerde dieetkundige en refleksoloog. Sy is getroud en hulle het vier getroude kinders en tien kleinkinders. In 1992 haal haar inskrywing die kortlys van die Sanlam Jeuglektuur kompetisie, in 2006 word ’n kortverhaal van haar opgeneem in die bundel “Die Melkweg het ’n ster laat val” en in 2012 word haar jeugroman, “Spiraaldans”, deur Naledi uitgegee. Behalwe vir haar persoonlike skryfwerk was sy in 2006 ’n medewerker aan ŉ reeks skoolhandboeke vir Lewensoriëntering. Sy wil graag mense bewus maak van die verband tussen Lewensoriëntering en Lewenswetenskap. Vir haar grens misterie, soos ook humor, aan die absurde en dit is hierdie realiteit waarbinne spore uitgewys word wat deur die geskiedenis van die mensdom getrap is. En waar daar vanuit hierdie perspektief gekyk kan word na hedendaagse, poëties gestruktureerde, reddingsboeie. Sporofoor is haar debuutbundel.